Naweek Nadink 23: Of Halfvol of Halfleeg - Klankbank
Naweek Nadink 23: Of Halfvol of Halfleeg
Na drie maande in Suid-Afrika, klim ek toe verlede Woensdag met 'n swaar hart op die vliegtuig, maar land toe gelukkig in 'n sonnige (soort van) Engeland wat voorberei vir somer. Dis 'n ongelooflike mooi tyd van die jaar en beslis 'n riem onder die hart.
Ons aanlynwerkskeppingsplatform, TalentWerf, word die einde van die maand van stapel gestuur. Ons is almal baie opgewonde oor die nuwe diens en die terugvoer van besighede en diensverskaffers is positief.
Dit was ook die eerste keer dat ek as entrepreneur so baie tyd in SA deurgebring het (ek was mos 'n korporatiewe dier in my vorige lewe). Ongelooflike Afrikaners ontmoet, BAIE geleer en fantastiese geleenthede raakgesien.
'n Paar dinge wat veral vir my uitgestaan het:
Mense wil in dollars of ponde geld verdien, maar weet nie hoe om die internasionale mark te betree nie. TalentWerf gaan die eerste stap wees ten einde hierdie geleentheid te realiseer.
2. Opleiding is baie groot en word hoofsaaklik deur SEB (swart ekonomiese bemagtiging) aangedryf wat vereis dat besighede 'n persentasie van hulle "payroll" moet afstaan aan opleiding. Daar is egter 'n probleem: die opleiding is 'n teoretiese gemors!
3. Daar is massiewe kloof tussen die meeste universiteite en die privaatsektor. Meeste universiteite is wors-/geldmasjiene wat glad nie weet of omgee oor praktiese werksplekvoorbereiding van studente nie.
4. Baie kleinsakeondernemings en individue speel nie die SEB-speletjie nie en glo my, dit IS 'n speletjie. Hoekom dan nie? Wel, hulle is óf onkundig, rassisties óf geldgierig (100% van nul is nul, ou Grote). Hierdie is by verre die grootste geleentheid.
Die glas is halfvol of halfleeg. Of jy staar jou blind teen die normale wat 'n skelm regering is wat nie hulle werk doen nie en hoë misdaadsyfers, of jy begin fokus op die geleenthede reg voor jou neus. Dis een of die ander. Die brein kan nie op twee dinge gelyktydig fokus nie.